Dan l-anzjan kien qed ikun rikoverat fl-Isptar Karin Grech u bħalissa qed isiru t-testijiet lill-pazjenti l-oħra li kienu fl-istess sala Is-Supretendent tas-Saħħa Pubblika, Charmaine Gauci, ħabbret li anzjan ta' 81 sena miet ftit ħin wara li rriżulta pożittiv għall-COVID-19. Dan kien wieħed miż-żewġ każi ġodda li ħarġu pożittivi fl-aħħar 24 siegħa wara li saru 1,218 test. Fil-fatt, dan l-anzjan miet matul il-lejl li għadda, biex hekk Malta, sa issa, kellha ħames vittmi. L-anzjan kien rikoverat fl-isptar Karin Grech u skont it-tobba kien ibati minn diversi kundizzjonijiet oħra mediċi, fosthom mard respiratorju, tal-qalb u tal-kliewi. Bħalissa qed isiru wkoll it-testijiet fuq il-pazjenti l-oħra kollha li huma rikoverati fl-istess sala fejn kien hemm dan il-pazjent. Qed isir ukoll mal-istaff li kellu kuntatt miegħu. Il-każ l-ieħor huwa ta' raġel Malti ta' 44 sena. Dan beda bis-sintomi fit-3 ta' Mejju. Il-pazjent ma kienx qed imur ix-xogħol u qed isir kuntatt mal-familja. L-ebda pazjent fl-ITU Intant, fl-isptar Boffa għad hemm ħames pazjenti rikoverati, erbgħa fl-isptar Saint Thomas u żewġ pazjenti f'Mater Dei. Gauci kkonfermat li ma hemm l-ebda pazjenti fl-ITU hekk kif l-anzjan li kien ilu ġimgħat fit-Taqsima tal-Kura Intensiva qaleb għall-aħjar u nħareġ. Ifiequ erba' persuni oħra Apparti minn hekk fiequ erba' pazjenti oħra biex hekk, b'kollox, fiequ 403 pazjenti. L-għadd tal-każi attivi huwa ta' 74. 'Nibqgħu nipproteġu lill-vulnerabbli' Is-Supretendent tas-Saħħa appellat mill-ġdid biex persuni li huma vulnerabbli, inkluż l-anzjani u persuni li jbatu minn mard kroniku, ma joħroġux jekk mhux għall-bżonn. Fakkret li l-persuni kollha li kellhom jiddaħħlu l-isptar jew saħanistra mietu, kienu kollha anzjani.